**Мая Радзіма – Беларусь (4 клас)**

**Тэма урока “У што верылі нашы продкі”**

**Мэта:** даць агульнае ўяўленне аб рэлігійных вера-ваннях беларусаў у мінулым і цяперашні час.

**Задачы:**

пазнаёміць з існаваннем многабожжа ў продкаў беларусаў у старажытныя часы і прыходам яму на змену хрысціянскай веры, з падзелам хрысціян на праваслаўных і католікаў, а таксама з існаваннем розных іншых рэлігій на Беларусі ў наш час;

развіваць разуменне паслядоўнасці развіцця гістарычных працэсаў і з’яў, бачанне змен, якія адбываюцца ў выніку такога развіцця;

выхоўваць шаноўныя адносіны да духоўнай спадчыны нашага народа, верацярпімасць у адносінах да людзей, якія спавядаюць іншыя рэлігіі.

**Ход урока**

**І.Арганізацыйны момант**

**ІІ.Праверка дамашняга задання**

***1.Бліц-апытанне***

- Памяшканне, у якім выступаюць музыканты, спевакі, танцоры? *(Тэатр)*

- Вандроўны лялечны тэатр? *(Батлейка)*

- Хто выконваў ролі ў батлейцы? *(Лялькі і батлеі)*

***2.Індывідуальны апрос***

- Калі ў нашай краіне сталі ўзнікаць тэатры? *(ХVІ ст.)* Раскажыце пра батлейку.

- Хто такі Сімяон Полацкі? Што вы пра яго ведаеце?

- Што ўяўляў сабою Слонімскі тэатр Міхала Казіміра Агінскага?

- Хто напісаў вядомы ва ўсім свеце паланез “Развітанне з Радзімай” (Міхал Клеафас Агінскі)

***3.Тэст***

*(Рабочыя сшыткі, тэма “Ад батлейкі – да тэатра”, ст.40-41)*

*Узаемаправерка (кожнае заданне – 2 балы).*

***Фізкультхвілінка для вачэй***

**ІІІ.Знаёмства з тэмай і мэтай урока**

Звярніце ўвагу на план нашага ўрока.

 План урока

 1.Мнагабожжа.

 2.Хрысціянства:

 а) праваслаўе;

 б) каталіцызм.

 3.Вернікі іншых рэлігій.

Незразумелыя словы ёсць? *(Так)* Вось сёння мы і даведаемся, што яны азначаюць, а таксама, у што верылі нашы продкі.

**ІV.Работа з новым матэрыялам**

Вера ў старажытныя часы была зусім не такой, як цяпер: людзі пакланяліся сонцу, вадзе, зямлі, дрэвам, жывёлам, камяням і г.д. Пазней з’явіліся багі. Іх было шмат. Такая вера называецца “мнагабожжам”. Для далёкага нашага продка маланка азначала, ўто злуецца Пярун – бог грому і маланкі, чалавек згубіўся ў лесе – лесавік яго заблытаў, камяні пад сахой пасеяў чорт, у хаце гаспадарыць дамавік, зоркі на небе – гэта душы людскія. Вакол Чалавека дзейнічалі добрыя і злыя сілы, з якімі можна было жыць у згодзе, але якіх належала слухаць або задабрываць.

Галоўныя найвышэйшыя багі: Род, Сварог – бог агню, Святавіт – бог свету, ураджаю, Стрыбог – бог ветру і завірухі. Усе астатнія маюць ад іх паходжанне. Ярыла – бог вясенняга сонца, Макош – багіня лёсу, Вялес – бог жывёлагадоўлі і гандлю, Пярун – бог грому і маланкі. Вакол самога чалавека дзейнічалі яшчэ духі дабра і зла: дамавікі, лесавікі, балотнікі, вадзянікі, русалкі, ваўкалакі, Жыцень – жытны дух, Аўсень – дух авечак і г.д.

 На змену мнагабожжу прыйшло хрысціянства. Хрысціянства – гэта вера ў Іісуса Хрыста, а вернікаў называюць хрысціянамі. Памятаеце, мы з вамі гаварылі пра князя Уладзіміра? Што вы пра яго ведаеце? *(Княжыў у Ноўгарадзе, забіў свайго брата кіеўскага князя Яраполка, узяў у жонкі полацкую князёўну Рагнеду, стаў кіеўскім князем)* Ён прыняў хрысціянства і пачаў сілай хрысціць спачатку кіеўскі народ, а потым людзей у іншых гарадах і землях.

Нягледзечы на тое, што хрысціянства спачатку насаджалася сілай, яно садзейнічала развіццю культуры. Будаваліся цэрквы, манастыры. Пры манастырах адчыняліся школы. Манахі перапісвалі кнігі. Стала значна болей пісьменных людзей.

Першымі хрысціянамі на нашай зямлі сталі Рагнеда і яе сын Ізяслаў. Рагнеда заснавала першы манастыр каля Ізяслаўля. Яе сын Ізяслаў адкрыў у Полацку першую школу і пачаў збіраць першую бібліятэку. Нездарма яго называлі князем-кніжнікам.

У ХІ стагоддзі хрысціянства падзялілася на праваслаўе і каталіцызм. Праваслаўную царкву ўзначальвае Патрыярх. Праваслаўныя ходзяць у цэрквы. Каталіцкую – Папа Рымскі. Католікі наведваюць касцёлы.

У выніку розных гістарычных падзей сярод жыхароў Беларусі з’явіліся татары і яўрэі. Разам з імі на тэрыторыі нашай краіны з’явіліся і іх рэлігіі: мусульманская і іўдзейская. Для мусульман былі пабудаваны мячэці, для іўдзеяў – сінагогі.

У сучасным асноўным законе нашай краіны – Канстытуцыі РБ – гаворыцца аб роўнасці перад законам усіх веруючых. Кожны грамадзянін мае права самастойна выбіраць веру або заставацца няверуючым, і ніхто не мае права прымушаць яго да гэтага.

***Фізкультхвілінка (гульня “Так” – “не”)***

**V.Работа з падручнікам**

-Адкрыйце падручнікі на с.87. Давайце прачытаем артыкул “У што вырылі нашы продкі”.

-Адкажыце на пытанні на с.89 *(выбарачнае чытанне).*

-Разгледзьце малюнкі на с.88.

-Чым адрозніваюцца гэтыя будынкі? *(Адказы)* Пабудуйце ланцужкі на дошцы. *(Праваслаўныя – цэрквы, католікі – касцёлы, мусульмане – мячэці, іўдзеі – сінагогі)*

**VІ.Падвядзенне вынікаў урока**

* Што такое мнагабожжа? Імёны якіх багоў вы запомнілі?
* Што такое хрысціянства?
* Як прыняцце хрысціянства садзейнічала развіццю культуры?
* Прыхільнікі якіх рэлігій жывуць у РБ?

**VІІ.Рефлексія**

Падзяліце слова “верацярпімасць” на дзве часткі і растлумачце яго значэнне. Падыміце рукі, у каго ў адной сям’і ёсць вернікі розных рэлігій. Як вы ўжываецеся?